khistorydata/jeongjo-sjw-relations huggingface dataset:
정조 3년
兩司合啓。大司諫趙英鎭。掌令尹行晉。持平宋民載林道浩啓曰。敬彬之與若淵相簡。爛漫綢繆之狀。旣已畢露於諸賊招辭中。而抵賴不服。未施當律。揆以王法。失之太寬。請濟州牧移配罪人敬彬。亟令王府。更爲設鞫得情。澤遂。爛漫同參於啓能凶慘不道之謀。而只誅其身。王章已失。輿憤未泄。其陰凶情節。其父其弟。萬無不知之理。請彦衡養遂獻遂。竝令王府。設鞫嚴問。會遂之罪惡。與澤遂。一而二。二而一。則啓能凶慘不道之謀。決無不知而忍杖不服。遽有酌處之命。有乖獄體。請還寢會遂絶島定配之命。仍令王府。設鞫得情。李觀源以啓能之壻。兼有師生之義。啓能凶慘不道之謀。決無不知之理。而以蒙騃爲敎。遽然酌處。有乖獄體。請還寢李觀源定配之命。更令王府。設鞫得情。噫嘻痛矣。以能賊萬古所無之逆魁。不卽正刑。徑先致斃。輿情莫不痛惋。此豈可以尋常物故。置而不論哉。論其平日罪犯。則陰樹逆種。密倡凶論。慫慂恒簡。爲渠羽翼。糾結厚麟。自作窩主。待國洞執命之日。擬占台府。當李潭秉銓之時。把弄朝權。且以醴酒之說。大北之論。肆然脅持。百計嘗試。倡爲追崇之說。恐動儕流。沮遏代聽之逆。皆其部曲。則亂本凶圖。甚於耇輝師興。究其情節。已是萬戮猶輕。而及夫賊吉之招出後。凶言逆情。尤益綻露無餘矣。噫。癸亥反正之說。太甲桐宮之言。推戴逆禶之謀。某也爲大將。某也爲吏判。某也爲閫帥等說。爛漫於前後諸賊之供。而妖任埋凶之計。究其本則能賊也。逆範懷刃之凶。究其本則能賊也。特以凶頑之故。忍杖徑斃。王章未伸。擧國洞憤。今以渠之招辭觀之。雖優爲謀逆。以不少之人。何可遽然承服。又以爲如欲殺之。則速出斬之等語。肆然發惡。而且太甲桐宮之說。果與諸賊。一席酬酢於展開書傳。講其文義云者。與相吉澤遂之招。若合符契。卽此一節。乃渠之結案。旣已遲晩後物故。則不可以未及結案置之。請遲晩後物故罪人啓能。亟施孥籍之典。啓能趾海等諸賊。窮凶極惡。自有天地以來。所未有者。而限以國法。賊能未施孥戮。賊趾兄弟。猶貸其凶種之稚少者。梟種稍長。安知不更肆獍惡。如範吉等所爲者耶。法令有限。而事變無窮。常事守法。處變貴權。從古聖賢。不能無義起者。所以善處變於法外之意。得其時中之權也。今殿下。以自我防之。自我啓之。爲持難之端。其防也固是守法之常也。其啓也豈非處變之權。而一向膠守。不卽處分。則豈不有欠於懲亂逆防後患之大經大法耶。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。志恒之罪。可勝誅哉。聖朝之眷注於渠。何如。倚毗於渠。何如。而始旣拔擢於擧世擯棄之中。特又寬宥於贓汚狼藉之後。而少無圖報之意。反肆悍厲之氣。久掌戎權而陰結宦寺。潛連宮人。薄竄南州。益蓄異圖。延妖卜而暗質凶謀。縱傔奴而煽惑愚氓。親而同堂之庶從。近而帶行之傔人。皆不能掩諱。則此一事。固已難逭於三尺之法。而帳殿訊問之時。着署而悖逆。執杖而咆勃。此實無前之凶逆。且與逆來。交情親密。謀議綢繆。換着布袍。昏夜往來。伺探動靜於深嚴之地。對逆來而爛漫酬酢之說。尤是萬古所無之惡逆。窮凶情節。綻露無餘於賊泰之招。密書之頻數往復於逆來。詣囚之供辭。若出一口。情節昭著。無非渠之斷案。以其頑慝抵賴。忍杖徑斃。未施當施之律。王章尙稽。輿憤益切。請物故罪人志恒之支屬應坐者。絶島散配。答兩司曰。不允。
정조 3년
府啓。持平宋民載啓曰。妖宦壽賢之締結一種嗜利之凶徒。爛漫和通之狀。渠旣明白納招。則豈可一日容貸於覆載之間乎。今此酌處之命。雖出好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。爲奴罪人河翼龍金重得等。敢以罔測之說。做作眞諺書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。錫達。以厚賊之父。尙今偃息於覆載之間者。輿情已極齊憤。而況且犯贓之數。死有餘罪。以此以彼。決不可杖配而止。請梁山郡定配罪人錫達。依律處斷。金漢耆辛卯二月之事。雖出於其姪之慫慂指使。而罪大乘間。跡涉同情。幾乎貽累於先大王聖德。伏見備忘下者。仰認分析之意。揆以國法。有難曲貸。請削黜罪人金漢耆。亟施竄配之典。竄配罪人金載順。附麗諸逆。受人指點。久矣。當此新化之後。宜思改革之道。而今其一疏。敢以扶抑彼此之意。欲售漫漶義理之計。斯當嚴討懲後之日。如此嘗試凶論之類。不可薄竄而止。請海南縣竄配罪人金載順。亟令王府。設鞫嚴問。洪達洙。干連逆家。薄竄旋宥。則不思懲畏。愈蓄不逞之心。創出妖言。誑惑閭里。究厥情狀。怨國之跡。煽禍之計。昭不可掩。此必有窩窟譸張之致。若不鉤覈得情。快施當律。則其何折姦萌而杜禍源哉。決不可歸之於尋常造言之科而有所容貸。請三水府定配罪人洪達洙。亟令王府。更加嚴鞫。依律處斷。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿輩從而和之。交口讚引。噫嘻痛矣。先大王朝十三年不着帽。而始仕於殿下欲展蘊抱之說。尤極萬萬凶慘。且莫重義理。倚托怪鬼輩。欲售疑亂之計者。究厥心腸。與德師載翰。一串貫來者也。不仕於先大王朝者。卽先大王之逆臣。先大王之逆臣。卽殿下之逆臣。豈可一刻容息於覆載之間。而居謫以來。少不畏縮。乃敢聚會學徒。通接官隷。至登繡啓。大臣筵白。雖卽移配絶島。而經年爭執。尙逭王章。窮凶之節。無以嚴覈。亂賊之徒。無所懲畏。請大靜縣定配罪人聖中。亟令王府。設鞫嚴問。期於得情。快正王法。有臣宗甲義駿。和應聖中。叵測之說。推詡薦引。看作奇貨。敢於書筵出入之時。肆然迭奏。噫嘻痛矣。聖中之主張凶論。罪不容誅。而此輩之同一心腸。尤極痛惋。究厥罪犯。與聖中豈可異同。疑亂大義。欲售媒寵之計者。腸肚相連。情跡難掩。而只緣筵席語祕。尙未聲討。使凶徒無所懲畏。國法久而未伸。已極憤惋。到今日記旣播之後。如此負犯之至重者。不可一刻容貸。而削板放逐之律。不足以懲其罪犯。請削版罪人有臣宗甲義駿。竝令王府。設鞫嚴問。依律處斷。罪人趙濟泰李潤成。俱以逆禶之切姻。凶謀逆節。萬無不知之理。濟泰則初不刑訊。徑先白放。潤成則未盡究覈。遽然酌處。揆以王章。失之太寬。獄體乖當。輿情駭憤。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。罪人趙嵎。以物故罪人峸之弟也。今番諸逆之陰凶情節。萬無不知之理。而抵賴不服。端緖未究。遽有酌處之命。王章未伸。輿憤益切。請楸子島。定配罪人趙嵎。亟寢酌處之命。仍令王府。設鞫得情。快正王法。瑩中之附麗凶逆。擧世共知。而乙未冬相臣一疏。實關宗社大計。則伊時禍機。迫在呼吸。而瑩中。身爲憲長。敢以未詳知深文等說。顧護凶賊。欲售包藏之心。幸賴先大王日月之明。燭其情狀。至以能猾爲敎。則捨命樂禍之凶。已著於當日。而無餘矣。顯忠之典。旣施於其時承宣。則護逆之律。不可以荐棘而止。請薪智島荐棘罪人瑩中。設鞫嚴問。快施當律。後樂。旣以後翼爲弟。且以量𨩌爲黨。則凶謀逆節。必無不知之理。而親問之下。遊辭漫漶。至以本不見重於其時之說。肆然納供。究其情節。極爲叵測。不可以不了了極蠢蠢。而有所容貸。請濟州牧定配罪人後樂。亟令王府。更加嚴鞫。期於得情。鳴遠旣於若淵冤死之說。爛漫參涉。又敢作爲萬萬罔測之說。恣意護逆。甘心死黨。至登於道臣之啓。究其情狀。與量海後翼。一串貫來。則不可以孤雛腐鼠而有所寬假。請慶源府定配罪人鳴遠。依律處斷。定配罪人孫效忠等八宦者。俱極凶獰。終始抵賴。遽有酌處之命。雖出於我聖上好生之德。曠蕩之典。而效忠則自是凶孽。旣多負犯。又以逆宦切族。及其鞫問之際。端緖未究。亦無指的發明之端。定配罪人柳仁培。罪人李鳳昌沈德一李德成。俱以逆來之切族。若其在京。則或吹噓應澤。已露腸肚之糾結。及夫放逐。則或出沒城闉。益著蹤跡之陰祕。則志恒與國來。陰凶情節。萬無不知不參之理。而頑忍不服。效忠仁培定配而止。鳳昌德一德成。更逐本鄕而止。罪人申世輝。旣與應澤。錢財相資。則可知其情志之親密也。罪人蔡伯周盧聖翊。就捕以後。旣無白脫之端。而未及嚴覈。竝有分揀之命。王章由此而未伸。輿情由此而益憤。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。噫。商輅之徑斃。未施孥戮之典。已切神人之憤。而雖以輅妻已著之罪論之。與相吉酬酢。非但窮凶情節。至以相吉所交通處。渠亦送婢僕交通爲言。則締結妖任。往復凶徒之狀。昭不可掩矣。其所謀逆。與妖任同一腸肚。而妖任伏誅之後。輅妻之尙今晏然者。揆以王章。寧有是理。請逆輅妻。絶島定配。亂逆從古何限。而豈有若量翼𨩌之窮凶極惡者哉。李璟韓後良金默行兪纘柱金奎五等五人。與量冀𨩌。或爲至親。或爲切姻。或爲血友。碁列隣鄕。腸肚相連。往復和應。不出乎凶謀逆圖。寤寐經營。專在於無君禍國。及其三逆伏法之後。猶不懲畏。借助奴馬。或出沒京闉。或率置逆女。此已萬萬無嚴之甚。而至於親喪散髮。雖無識下賤。壹是行之者。而不散髮。卽量賊。創行於渠家。奎五效行於其姪。則可知其傳授心法。與量賊一而二。二而一也。噫。彼五人之負犯。何如。而俱爲漏網之魚。尙逭黨與之治。論以王章。寧有是哉。繡啓一出。罪惡尤著。其在嚴懲討之道。決不可島配而止。請李璟韓後良金默行兪纘柱金奎五。竝令王府。設鞫嚴問。究覈得情。答府曰。不允。
정조 3년
左副承旨朴祐源。同副承旨南鶴聞疏曰。伏以。向者雷聲告異。聖心警懼。十行綸綍。思聞讜言。言者多以誅亂逆嚴懲討。爲應天弭災之實政。而殿下不賜允許。求言之聖意。果安在也。臣等抑塞憂慨。歷而冞切。今者三司之啓。又發於久曠之餘。而不允之批。又復如前。嗚呼。此賊其無可誅之時乎。夫政刑之失。足以干利。則轟雷之異。天意可驗。而殿下不之憂焉。懲討之義。實根彛衷。則合辭之請。人情大見。而殿下不之恤焉。臣等不敢知聖心爲何顧惜而遷就至此。有何持疑而不斷至此乎。目今宗臣退休。宿衛虛曠。國勢轉益孤危。人心擧多憂疑。於此之時。尤豈可使凶醜逆魁。晏然假息。以貽滋蔓之患乎。臣等此啓。前後幾十遭矣。辭意已罄。籲呼益急。惟聖明愓然改圖。亟揮乾斷焉。答曰。知道。事有近於應文。則言雖複。不足以感人心傾人聽。故匹夫之言。或重於泰山。諫官之言。或輕於鴻毛。蓋其事之誠與僞。而言又隨以爲重爲輕焉。予則以爲近日院議之啓。不幸有應文之歎矣。三司之紙謄故而傳。亦非無是嫌。此則猶屬不易之常規。固不可因噎廢食。至若爾等之啓。旣與三司有間。則所謂有亦可無亦可者非耶。每一三司之詣臺。爾等輒具十行啓草。不但在爾等。抑已勞會。自予觀之。亦不無訖可止之之念。想爾等之一般此意也。向以此。有所停當於筵席者。又復如前呈啓。豈其院僚。多有新入之人。而筵敎有無。未及叩問之致歟。雖以卽事言之。見今夜漏向曉。曉鍾已動矣。念及國是。中夜繞壁。猶不覺其彷徨。而重之爲院議之啓所擾惱。殆又至於失睡明發。予亦豈不太疲。而太憊乎。適因應文之擧。敷此務實之諭。更冀爾等。擇斯誠僞輕重之際而取捨之也。
정조 3년
平安監司李徽之疏曰。伏以。臣冒膺寵命。今將辭陛赴任。而臣之父母墳山。在於京畿交河地。距直路不過四十里之間矣。松楸入望。霜露感切。伏乞聖明。特許恩暇。俾得歷路省掃。以伸人子至情。千萬幸甚。答曰。省疏具悉。卿其依所請歷省焉。
정조 3년
刑曹參判金亮行疏曰。伏以。臣一疾沈淹。歸思忙急。日間登對。旣孤鄭重之敎。臨發封章。又犯妄率之科。怵惕惶隕。步回首。不啻古人終南淸渭之戀而已。不謂仁覆之天。曲垂矜諒之恩。承宣挽行。太醫齎藥。眷顧丁寧。禮貌殊絶。凡在聽聞。尙切感歎。況臣親當。何以爲心。至若批敎之追宣。則臣伏而讀之。有以仰見我聖上愛欲其生。退之以禮之盛意。而其於草野微臣。願忠畢義之誠。又輒優容而開示之。諄若家人父子然。噫。臣是何人。遭際聖世。叨此殊眷。承此德音。每一思惟。怳若夢寐。而餘生無幾。報答末由。秪自瞻望雲天。眷馳誠。乃於此際。忽伏聞殿下。詢于大臣。擢臣亞卿之秩。授臣司冦之貳。臣尤驚惶震懍。靡所措躬。夫國家爲官擇人。孰非可以難愼者。而至於二品。命德之器。所係尤重。上不可輕授。下不可以冒膺。雖然在朝廷之上。則考其歷試之績。紀其陳就之勞。有可以待次充補者矣。若其發跡畎畝。光膺簡拔。則自非儒林宿望。叶於公議者。莫宜堪之。以臣空疎癃病。兼有逋慢孤負之罪。而夤緣倖會。驟躐至斯。臣之一身。過分之災。雖不足恤。其爲累則哲之明。駭四方之聽。當如何哉。臣自聞新除。方寸震越。宜卽瀝血陳籲。以祈終始之恩。而顧臣賤疾。添傷於冒寒行役之餘。床簀奄奄。若將隕絶。今始僅綴文字。略控情實。伏乞聖慈。俯察臣苦誠微諒。亟遞臣職名。收其資級。以重名器。仍治臣續撓之罪。以爲人臣受恩未報之戒焉。答曰。省疏具悉卿懇。向者晉秩。寔循朝廷之公議。卿何用辭爲。卿其安心勿辭。俟少間卽起上來。仍傳曰。此批答。遣史官傳諭。
정조 3년
兵曹參判李義翊疏曰。伏以。臣於見職。竊有私義之萬萬難安者。臣父副摠管之任。以臣之本兵相避。旣已遞免。臣之去就。非所可論。玆敢短章陳列。伏乞聖明。俯垂諒察。亟許遞改。以安賤分。不勝幸甚。答曰。省疏具悉。疏辭下該曹。稟處。
정조 3년
砥平儒生申履權疏曰。伏以。臣乃草野賤品。聖世逸民。康衢烟月。歌擊壤而讓畔。壽域春風。樂含哺而鼓腹。則復何意於當世之事乎。然而愛君憂國之誠。得於秉彝之天。不勝漆室之念。敢陳芻蕘之說。伏願聖明。不以人而廢其言。竊伏念王政之大者。莫先於田政。自古聖帝明王。莫不眷眷於此者。乃其生民之休戚。國家之隆替係焉故耳。是以大禹之治溝洫。文王之卽田功。夫豈偶然也哉。以至於周詩之七月篇。鄒書之經界章。何莫非重民事而明田政也。猗歟。我東方。素稱小中華。禮樂典章。一遵華制。而至於田政。則與中國判異者。蓋其壤地褊小。山川廻錯。環東土數千里。元無百里平原開野之地。是故箕聖井田之法。只行於平壤一區者。國中無可行之處故也。然則井田之法。勢難行於我國。而其他殷人之助法。周人之徹法。似可行矣。然而未行者。亦緣我國土地之肥瘠各異。田畓相半也。故國初田制。以六等定其土之品數。而大同之法。一結收米二十四斗者。蓋其參量裁作。一爲平均之意也。議者曰。三代之田制。皆取什一。漢唐以來。則或取什之三焉。至於我國之六等之制。大同之法。比諸三代。未滿什一之制。倣於漢唐。尤甚輕歇云。此說果然。而其中亦有所不然者。何者。三代之制則尙矣不可論。而漢唐之規。則歷觀前史。中原土地。勝於我國。而收租之法。一徵其稅。則凡他差役。不責於田而責於人丁。故所稅雖云其多。亦有相當處。而至於我國。則土地旣下於中原。而收稅之外。又多策應之事。而專責於田結。若然則旣責他役於田結。而又徵重稅。則民不堪矣。田皆廢矣。此則決不可擧論者也。我國田稅。若是其輕歇。而奈之何民不聊生。土皆荒廢。田疇處處陳棄。杼軸家家空虛。十室無一家之樂業。若使聶夷仲作詩。眼瘡心肉。猶不足以喩其痛矣。田土若是陳荒。故賦稅年年減縮。國用凋竭。經費每患不足。民貧於下。財匱於上。如此而爲國。古亦未聞。今之國事寧不岌岌也哉。以此之故。上以九重。勞宵旰之憂。下以山林。獻經濟之策。十行絲綸。天語丁寧。至使韋布之士。各陳所懷。大哉王言。此誠大舜之謀於衆。大禹之拜昌言。吾國其庶幾。吾民其庶幾哉。臣竊惟念儒賢。必有啓沃之嘉猷矣。廟堂必有經綸之大策。固非如臣在野之人。所敢預聞者。而以臣愚昧之見。目今民情若是倒懸。則不可以加賦以資經費矣。近日國用。如是罄竭則亦不可以減賦以悅民心矣。然則因舊法不爲加損其賦。而使斯民。服田樂業。使國家。裕財贍用。則雖使管葛籌畫。亦難其策矣。臣竊以爲。良醫之治病。必先診病源而用藥。今夫生民之貧困。田野之荒廢。國用之匱乏。其病卽在於量田不均。賦稅偏重之故也。臣請條列而陳之。何爲量田不均。蓋六等之制。隨其土品之厚薄。定其高下矣。若或誤其等數。則民受其害。國受其弊。何者。當其量田之時。官長不爲親審。委之下吏之手。任其幻弄之習。一等上上田。變爲下等。此則富民有勢者之田也。五六等薄土。化爲上上田。此則窮民無勢者之土也。一錄於量案之後。公家一從其所錄等數而責稅。乃以下等之田。納上等之稅。豐登之歲。猶不足以當其稅。況歉歲乎。公稅猶不足。況私食乎。其勢不得不棄而不耕。公家則不察其弊。依前徵稅。此所謂白地徵稅也。民安得不困而離散乎。稅安得不縮而減數乎。此則量田不均之弊也。何爲賦稅偏重乎。原夫一國土地。莫非王土。則其所惟正之賦。宜有一定之法。此孟子所謂取於民有制也。今夫各軍門各衙門屯田。處處有之。而其爲定稅。則比戶曹所捧。幾倍加徵矣。以臣所居鄕言之。畿甸關東之間。多有守禦廳屯田畓。而年年收稅。毋論豐凶。每一卜。穀則一斗五升。錢則十六文。其視戶曹大同之例。五升穀六文錢加徵。此爲國中所無之稅也。蓋此屯土。本以戶曹收稅之地。劃給於軍門者。而在戶曹時則其稅何輕。在軍門時則其稅何重耶。軍門需用。雖曰緊要。比諸度支經費。其輕重。果何如。而其稅則反重。其於事體何。其於不均何哉。農民之粒粒皆辛苦。而科外加徵。若是其夥然。雖在膏饒之土。猶不堪其偏重。況此畿甸關東之地。山高水冷。石田磽确。其所收獲。極甚零星。而納此重稅。民豈堪當乎。其勢不得不廢棄矣。今歲不耕此田。明年又不種彼畓。食土之民。旣失其耕作。則其勢亦不得不離散矣。是故比年以來。畿甸關東之間。村落漸漸稀疎。土地處處荒廢。此豈太平氣像耶。此則賦稅偏重之弊也。大抵我國土地肥沃者。十居二三。瘠薄者。十居七八。畿甸關東之弊如此。則他道可知矣。守禦廳濫徵之弊。若是則他軍門可知矣。擧一國言之。十之七八。土地陳廢。十之七八。民人離散。則民何以聊生。國何以支撐乎。不出十年。將見河潰而魚爛矣。此豈尋常細故也哉。臣愚以爲。目今悠悠萬事。莫急於此弊。先救此弊。然後生民可以保存矣。經費可以支堪矣。聖人有訓。衣食足而知禮節。管子有云家給人足。則百事可做。爲今上下講究之道。若先於田政一事。田政得其正。而民國粗安。則其他千萬事。自可次第擧行矣。今日儒賢廟堂。必有所講定善策於吁咈之地矣。臣何敢容喙於其間哉。然而臣旣承明命。陳弊如右。則亦不可無救弊之一言。敢有此一得之瞽說焉。大凡矯弊之道。更張最難。今若欲不改舊法。因而行之。而其中去其太甚者。又行上下無損之道。則乃有二策焉。其一卽改量田平賦稅之事也。改量公平。亦甚難矣。此則何以得其善乎。自朝家。勿送改量使而各使其邑宰與本邑之有識解事人。從容尺量。則可無搔擾幻弄之患。何者。本邑之人。未必無私。而十室必有忠信。一邑之中。亦豈無公正者乎。且居其邑者。若用私。則一鄕之耳目難掩。雖欲弄奸。畏民訴而不敢。不若官吏之城狐社鼠矣。且居其土。則其中饒瘠。亦可以易辨而無相蒙之患矣。至於改量時等數。則惟以上等少而下等多爲主。且於山上瘠薄之地。海邊斥鹵之土。則六等之外。加定七等八等。以至於九等十等。亦無妨矣。如此歇然定其等數。則民無棄廢之土。而樂爲之起耕。其所得必倍於所失。此非但蘇弊之道。又有增賦之益矣。此其大略也。若夫潤澤之則。在任事者之臨機善處耳。臣不敢覶縷焉。至於賦稅偏重之弊。則毋論各軍門衙門。其所收稅。一如度支大同之規。每一卜一斗穀外。使無加徵。代錢者亦然。則田必無陳。其所收比今五升加徵時。亦當倍蓰矣。此於軍門。亦不失矣。其於田政。亦均賦矣。此爲今日救弊去其太甚之一大政。而在朝廷一號令之間。何憚而不爲之乎。其二。乃上下無損。民國有益之術。而亦關於田政。卽築堰築洑之事也。我國地勢。三面環海。故沿海諸處。築堰築洞。作畓之地。比比有之。我國山川。溪澤縈紆。故有水根處。築洑築堤。灌漑蒙利之地。處處有之。而此非一人之力所可辦者。必得衆力。然後可完其事矣。如此等處。則自其邑。必給軍丁。以助其役。俾得完築作畓。則民業可廣。國賦可增矣。此爲公私無害而有益矣。朝家設置堤堰司者。蓋爲此也。而近來堤堰司。名存實無。專不申飭。雖或有因民訴行關。而道臣邑宰。謂以擾民。慢不施行。好箇土地。公然棄置。豈不可惜而爲田政之一大欠乎。聖人有言曰。以逸道使民。雖勞無怨。今以衆民蒙利之事。使衆民同其役。則是豈爲厲民之政乎。今果能均量田平賦稅。則國中一無陳荒之土。又許民築堰防洑。則國中多有膏饒之畓矣。民富於下。國裕於上。甘露醴泉。不足以喩其瑞矣。麥秀嘉禾。將見乎呈其祥矣。至於士風之規正。科制之變通。惟在有司之責。臣不敢越樽而妄論焉。臣見識愚昧。文辭拙陋。不足以當聖意之萬一。臣尤惶恐死罪。省疏具悉。疏辭。令廟堂稟處。
정조 3년
己亥十月初九日卯時。上御誠正閣。江華留守慶尙監司入侍時。江華留守李性源。慶尙監司洪樂彬。同副承旨南鶴聞。假注書徐鼎修。記事官金健修鄭東浚。以次進伏訖。上曰。江留進前。性源進前。上曰。統禦營。便是創設。凡諸擧行。比前自別。故玆以授卿。卿其下去。凡諸設置之方。如有可以上請者。卽爲狀聞。可也。上曰。前留守非不善爲。而創設之餘。善後之道。惟望於新留守矣。命性源先退。上曰。嶺伯進前。樂彬進伏。上曰。卿則地處。異於他人。必須各別勉旃。無負朝家委畀之意。可也。上曰。兵曹判書入侍。兼兵曹判書洪樂性進伏。上曰。昨緣夜深。今始召見矣。卿之此任。雖是宿趼。而必爲勉旃。可也。命退。諸臣以次退出。
정조 3년
己亥十月初九日辰時。上御誠正閣。兵判入侍時。兼兵曹判書洪樂性。左副承旨李在學。假注書李信祜。記注官金健修。記事官鄭東浚。以次進伏訖。上曰。宿衛軍校。昨命區處。而僉使萬戶。各有幾窠乎。樂性曰。窠闕足可分排。而亦皆最優之處也。其中張光郁。以直赴而頃有折衝承傳。姑未下批。若以堂上窠擬之。則拘礙於直赴。欲以堂下窠備擬。則以其未經實職。故有違政格。此甚難處矣。上曰。邊將承傳中。已賞加而未下批人。僉使勿拘備擬。出榻敎樂性曰。宿衛所已罷。而所屬有區處之敎。臣何容更有所達。而今若一朝罷之。則將無攔後矣。旣無攔後。則駕後將單薄矣。駕後之單薄。豈不可悶乎。上曰。旣無其將。則其卒之有無。何須論也。上曰。吏批準瓜守令作闕。依觀武才例。使之今日政擧行。出傳敎仍命退。諸臣遂退出。
정조 3년
己亥十月初九日午時。上御誠正閣。左承旨入侍時。行左承旨鄭民始。假注書李信祜。記注官金健修。記事官鄭東浚。以次進伏訖。上命書刑曹參判金亮行。平安監司李徽之疏批。上曰。今聞政廳承旨微稟。槍劍將朴晉陽。方在罷散中云。敍用。出傳敎上曰。宿衛將校。昨命區處。諸人皆於今日政。以善地邊將守令備擬事。兼春秋出往。詳爲分付。上曰。四年記注。勤勞夙著。且聞年紀亦多。豈可羈置而已。注書李兢淵。今日政六品遷轉。出傳敎上曰。李兢淵。使之來候。可也。欲召見矣。仍命退。諸臣遂退出。
정조 3년
己亥十月初九日申時。上御誠正閣。副司果李兢淵入侍時。行左承旨鄭民始。假注書李信祜。記注官金健修。記事官鄭東浚。以次進伏訖。上命李兢淵進前曰。俄命陞六。於爾雖好。而予甚悵然矣。兢淵曰。得蒙特恩。不勝感泣。而耿結微忱。不能自已也。上曰。松留何當上來乎。兢淵曰。昔疾尙未快愈。當俟少勝。似卽上來矣。上命退。諸臣遂退出。
정조 3년
己亥十月初九日酉時。上御誠正閣。軍士房承旨入侍時。左副承旨朴祐源。假注書徐鼎修。記事官金健修鄭東浚。以次進伏訖。上曰。三司在外之人多乎。祐源曰。然矣。以大司諫趙英鎭。持平林道浩牌不進罷職傳旨。命書傳敎曰。許久闕啓。今則合啓一事。置之相忘之域。此等義理。亦有不承權輿之歎乎。近日三司之以違牌爲事。揆以分義。亦極寒心。只推。更爲牌招。此後政院。叧加察飭。命退。諸臣以次退出。
정조 3년
行都承旨李命植坐。行左承旨鄭民始坐。右承旨徐有防坐直。左副承旨朴祐源坐直。右副承旨李在學坐。同副承旨南鶴聞坐。注書二員未差。假注書李錫夏仕徐鼎修仕直。事變假注書吳翼煥仕。
정조 3년
朴祐源啓曰。臣依定式。今日進詣仁政殿月臺。入直禁軍等軍裝服色點考。則皆無頉。仍以傳敎內辭意勞問。則竝好在云矣。敢啓。傳曰。知道。
정조 3년
兵曹口傳政事。知弓品堂上柳鎭夏。
정조 3년
任希一在外代。吳翼煥爲事變假注書。
정조 3년
傳于徐有防曰。以院議啓辭事。以達宵不寐爲敎。則復欲爲院啓者。此何道理。如欲爲之。承旨持院啓入侍。
정조 3년
傳于朴祐源曰。承旨入侍。
정조 3년
右承旨徐有防。左副承旨朴祐源啓曰。伏以臣等。昨伏奉議啓批旨。縷縷辭敎。以誠僞輕重。諭海勤摯。臣等聚首南讀。誠不勝感激漸悚。繼之以悶隘抑塞也。嗚呼。自古院啓之發。何賞有若是之支離煩瀆而不得諸者乎。當初議啓。蓋由於不獲已之擧。而旣發之後。又是不得請。則不可已之事也。臣等之職。雖與三司有間。而若其討君讎誅國賊之義。臣等與三司一也。三司閱歲爭執。終未得請。故臣等之啓。不得已而發。豈料其一啓二啓。遂至於近百啓。而尙未承兪音耶。臣等雖不忠無狀。豈以此懲討大義理。作爲應文之具。而下之所爭。只是數行啓草。上之所批。不過二字不允。今日如是。明日如是。則不幸有應文之難者。誠如聖敎矣。臣等不誠之罪。於是乎無所逃矣。而使臣等。歸於不誠之科者。亦豈非殿下所以導之耶。今則臣等之文辭枯涸。心意罄竭。僅能構草。只循前套。實無異於臺端之日傳故紙。如是而尙安望天心之有格而大義之得伴乎。臣等旣知此啓之徒近於應文。而轉歸於不誠。則可以止矣。而猶不卽止者。誠以此賊未討之前。人不得以爲人。國不得以爲國。義理素明。關係莫重。今又更鼓已下。夜色將闌之時。更犯瀆擾之罪。有此齊籲之擧。伏乞聖明。亟降兪音。毋使臣等今日之啓。又作文具焉。答曰。知道。爾等聽予藐藐。煩聒爲事。自此予欲無言。爾等其任之。
정조 3년
三司合啓。持平宋民載林道浩。副校理沈樂洙。正言姜。修撰朴天行。副修撰金宇鎭啓曰。請喬桐府黜置罪人鄭致達妻。快正王法。以洩神人之憤。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。快正王法。答三司曰。不允。措辭見上
정조 3년
兩司合啓。持平宋民載林道浩。正言姜啓曰。請濟州牧移配罪人敬彬。亟令王府。更爲設鞫得情。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。仍令王府。嚴鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。答兩司曰。不允。措辭見上
정조 3년
持平宋民載啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府。設鞫嚴問。請三水府定配罪人洪達洙。亟令王府。更加嚴鞫。依律處斷。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請慶源府定配罪人鳴遠。依律處斷。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請逆輅妻。爲先絶島定配。請李璟韓後良金默行兪纘柱金奎五。竝令王府。設鞫嚴問。究覈得情。答府曰。不允。措辭見上
정조 3년
己亥十月初十日巳時。上御春塘臺。武藝別監。試藝入侍時。行左承旨鄭民始。右承旨徐有防。左副承旨朴祐源。假注書李錫夏徐鼎修。記事官金健修鄭東浚。以次進伏訖。上曰。訓將入侍。訓鍊大將具善復進伏。上曰。宿衛所罷後。所恃者惟都監矣。昨日武藝加抄之人。無非殘弱。不成模樣。如此而將何所恃乎。必以有根着精健者。抄擇。可也。善復曰。必欲擇其有根着者。故雖有壯健之人。而亦不得抄入。故只於馬兵軍。皆爲抄出矣。命書傳敎曰。曾予在儲時。見實錄考來者。昔在英廟朝。創一門於宗廟北墻宮城南墻交築處。每朔朔望。以小輿去衛士。輒行展拜禮。予小子。自聞是事。每嘗莊誦于心。不敢須臾忘也。日瞻門新建。意在追踵聖祖之蹟。而伊時以宮墻改築之役。方始故。擬於完役後。建門於日瞻門便近之處爲敎矣。今則宮城之役。旣以隨毁隨築爲定。若待畢築之期。則不知在於幾十年之後。實有齎志未遂之嘆。適因將臣入侍。問其形便及事役。必當容易矣。在小子。或可爲一分伸情禮之道。豈非至幸歟。訓將前於日瞻門路役事。旣已監董始末。依今日審定處。建一門而一依宗廟北門例造成。門成之後。予當如本意。除儀衛。只以承史入直摠府騎省堂郞隨駕。從此門或月一拜焉。或間月一拜焉。以伸予孺慕之痛。以此知悉。擇日始役。門鑰亦依宗廟北門鎖鑰例。勿令守直中官掌之。自政院藏置。以爲隨時開閉之地事。竝令知悉。上曰。訓將旣聞傳敎。依宗廟北門例。就日瞻門便近處。別建一門。以便往來。訓將看審地形後。以此擧行。可也。旣建一門。則此後擧動之時。左右只設布帳。則極爲便好故也。上命武藝別監放射訖。上謂善復曰。今年旣是式年。武藝別監戎器。自軍器寺改給。可也。上曰。御將入侍。御營大將李邦一進伏。上曰。駕前別抄區處之意。曾已傳敎。而宿衛罷後。此輩無歸屬處。可爲矜悶。此輩之傳命等節。有勝於禁軍。此後則以五人式。輪番入直於闕外。如馬廐營騎士入直之例。如有不時傳命之事。使乘渠馬而住來傳命。好矣。善復曰。如此則甚好矣。上曰。入直處所。不可不預爲商量。待宿衛罷後。卽令入直。而稱號則謂之別抄廳。以此省記。可也。上曰。丹鳳門外。亦爲入直。好矣。上曰。不可無管領之人。其中戶兵房。以堂上名武。另擇差出。可也。善復曰。如此則渠輩。亦必爲喜矣。善復曰。今此新建門役時。所入物力。當以戶料兵布。磨鍊擧行乎。上曰。依爲之。出擧條命書傳敎曰。敎鍊官金命淑郭敦恒。前後效勞。非比尋常。況渠輩皆是宿衛將挍。而以其遭故。不得入於別單中云。殊甚矜惻。其在激勵之道。宜有別般軫念之擧。令該都監。特付別付料。善復曰。訓局軍兵。卽輦下親兵。而本局將挍。全以行伍陞差。故其所抄選。與他自別矣。每式年各道陞戶砲手。必以有根着壯實者。別擇上送。法意非不嚴明。而近來外邑。全不致念。故臣於乙酉年。待罪本營時。筵達申飭之後。各邑多有不實人上送之弊。故臣其時。草記論罪矣。近來則弊又如前。陞戶逃躱。間多有之。事極寒心。明年適當抄上之式年。預爲申飭。審愼抄擇。有根着壯健者。趁期上送。俾無違越事。自不至於諭罪之弊事。出擧條嚴飭。何如。上曰。依爲之。出擧條命退。諸臣以次退出。
정조 3년
己亥十月初十日初更。上御誠正閣。坐直承旨入侍時。右承旨徐有防。左副承旨朴祐源。假注書徐鼎修。記事官金健修鄭東浚。以次進伏訖。上曰。政院啓辭。事極爲駭然矣。旣令停止。則今又爲之。抑何意也。有防等曰。臣等極知惶悚。而有不能泯默者。玆又爲之矣。上曰。承旨一人出去。院議啓辭持入。可也。祐源。承命持入。上命書批答訖。批答見日日記又命書傳敎曰。院啓無不批之例。雖下數字之答。昨夜批旨。何等丁寧。則爲今日在近密之任者。不思副予意之道。咨且囁嚅。當停不停。筵席爭難。又極支煩。其在道理。殊極未安。入侍承旨。一竝從重推考。命退。諸臣以次退出。
정조 3년
行都承旨李命植坐。行左承旨鄭民始坐。右承旨徐有防坐直。左副承旨朴祐源坐。右副承旨李在學坐直。同副承旨南鶴聞坐。注書二員未差。假注書李信祜仕徐鼎修仕直。事變假注書吳翼煥仕。
정조 3년
李命植啓曰。左尹李衍祥。除拜後過三日不爲出肅。依定式。推考警責。仍卽牌招察任。何如。傳曰。允。
정조 3년
傳于朴祐源曰。軍士房承旨入侍。
정조 3년
李在學啓曰。司諫沈命德。正言嚴思憲。旣有只推之命。一體牌招。何如。傳曰。允。
정조 3년
傳于李在學曰。坐直承旨入侍。
정조 3년
以別抄將望筒。傳于李在學曰。更當下敎。此望筒勿施。
정조 3년
以大司諫趙英鎭牌不進罷職傳旨。傳于李在學曰。只推。
정조 3년
朴祐源。以兵曹言啓曰。今十月十一日。武臣賓廳武經講書日次。而中日相値。不得爲之之意。敢啓。傳曰。知道。
정조 3년
又以訓鍊都監言啓曰。依傳敎。宿衛所前敎鍊官金命淑郭惇恒。別付料之意。敢啓。傳曰。知道。
정조 3년
三司合啓。持平宋民載。副校理李儒慶沈樂洙。正言姜。修撰朴天行。副修撰金宇鎭啓曰。請喬桐府黜置罪人鄭致達妻。夬正王法。以洩神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。快正王法。答三司曰。不允。措辭見上
정조 3년
兩司合啓。持平宋民載。正言姜啓曰。請濟州牧移配罪人敬彬。亟令王府。更爲設鞫得情。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。答兩司曰。不允。措辭見上
정조 3년
持平宋民載啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府。設鞫嚴問。請三水府定配罪人洪達洙。亟令王府。更加嚴鞫。依律處斷。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請慶源府定配罪人鳴遠。依律處斷。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請逆輅妻絶島定配。請李璟韓後良金默行兪纘柱金奎五。竝令王府。設鞫嚴問。究覈得情。答府曰。不允。措辭見上
정조 3년
正言姜啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請海美縣定配罪人申光復。更令王府。設鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。夬施當律。請減死安置罪人大燮。亟寢酌處之命。仍令王府。設鞫得情。夬正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請漆原縣定配罪人志遜。更令王府。設鞫嚴問。期於得情。請減死定配罪人德秀。亟令王府。更加嚴鞫。快正王法。請削黜罪人鄭履煥。絶島安置。請淸川君金鍾正。亟命刋去爵秩。姑先放逐田里。請平海郡殺獄罪人黃師憲。亟收減死之命。更加嚴訊。期於得情。以重償命之典。請定配罪人權翊。亟令王府。嚴加刑訊。遠地定配。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。請順海。亟令王府。刻期發捕。嚴鞫得情。請李璟金默行兪纘柱韓後良金奎五等。亟令王府。嚴鞫得情。請申大年亟施屏裔之典。請定配罪人元幹。亟寢酌處之命。更令王府。嚴鞫得情。依律處斷。請亟寢鎭寬大春酌處之命。更加嚴鞫得情。請鄭致達妻。使喚奴婢。竝令該府。一一査出。遠地散配。請前府使任聖周。亟施邊遠定配之典。請逆賊尙魯。亟施孥戮之典。答院曰。不允。
정조 3년
兼兵曹判書洪樂性疏曰。伏以臣庸愚拙劣。最居人下。加以衰耗轉甚。臨事昏憒。實無强策之望。第緣洪恩誤加。委以重務。臣誠感激隆眷。不恤顚沛。惟期盡瘁後已。以爲一分報效之圖矣。乃者飭下不嚴。竟陷大戾。惶隕震懔。無地自容。一自洪國榮一疏告退之後。宿衛之地。廓然無管。瞻望九重。疎虞多端。臣於此際。適忝中權。尤不任茫然罔措。日前開政有命。夜入闕中。達宵躬檢。申申約束矣。不意翌朝。臣營軍卒。許多䦨入。宿衛之撤。纔過一日。而紀律之壞。至於此極。究厥所由。臣實爲首。罪在罔赦。萬戮猶輕。縮伏多日。恭竢鉄銊之誅。聖度天大。曲加涵容。開釋備至。仍有入侍之命。臣於是乎驚感惶遽。他不假顧。雖未免蒼黃詣闕。黽勉赴政。反顧循省。出處郞唐。臣益不勝慙恧悚蹙。莫省措躬之所也。臣旣倖逭王章。復爲因仍之計。則朝綱益頹。廉防益壞。將何以警百僚之怠而肅三軍之紀哉。況臣近患毒感之餘。寒痰凝膈。咳嗽苦劇。少有動作。喘息促急。實有頃刻危凜之勢。已蒙聖鑑之所俯燭。卽此病狀。亦末由奔走供職。玆敢披瀝肝血。疾聲哀籲。伏乞聖明。俯垂諒察。重勘臣以當律。以昭法紀。以安賤分。公私不勝萬幸。答曰。省疏具悉。卿其勿辭。從速行公。
정조 3년
吏曹參判兪彦鎬疏曰。伏以臣卽接鄕信。臣之老母。自數日來。重觸外感。食飮全廢。氣息沈綴。病裏心弱。思臣尤切。臣久曠省覲之餘。忽聞此報。方寸煎灼。按住不得。忙進短章。徑尋鄕路。伏乞聖慈。曲垂鑑諒。鐫削臣職名。以便救護。以昭法紀。不勝大願。答曰。省疏具悉。救護母病。俟少間上來察職。
정조 3년
大司諫趙英鎭疏曰。伏以向因雷異之荐疊。求助之聖意。藹然勤摯。而身叨言地。未效一語。罪在不職。致煩筵敎。入侍諫臣。引義而退。與臣同日除拜之憲長。亦以此獲遞。臣於其時。適在違召俟勘之中。未卽自列。尙帶職名。益切愧懼。昨始引避。仰冀鞶褫。聖度至大。不許鐫免。愕然失圖。尤無自措。含默之失。臣與兩臺。固無異同。一遞一否。不但有違於綜核之政。今若徒畏義分。不顧廉隅。仍因盤礡。則臣心愧恧。已無可言。而臺體壞損。物議嗤點。當復如何。以此情地。復玷臺垣。斷無其望。天牌之下。末由趨承。玆敢更暴微懇。仰于宸嚴。伏乞聖慈。諒臣決不可冒蹲之義。亟命一例遞斥。以伸私義焉。臣於見職。便同已遞。豈合開口論事。而事在目下。敢此冒陳焉。奉朝賀洪國榮之乞休謝事。今已一旬餘矣。儒臣臺臣。實採共公之論。迭陳反汗之請。近日公車之章。亦莫不以此進言。前後聖批。雖示嘉奬之意。而終無採用之實。此正古人所謂善善而不能用者也。噫。四載宿衛。殫竭心膂。一身進退。關係安危。纔上短疏。便決長往。此何等大擧措。而殿下曲爲其地。不謀於衆。許令休歸。無少持難。急遽之擧。有欠持重。臣愚死罪。敢以爲我殿下聖智。獨運。臨事而反有此率易之擧也。況許休之規。自有典禮。計宰臣今年不及彊仕。尙有八歲。則懸車永退。旣違國朝之常法。又駭四方之聽聞。自殿下御極以來。一政之微。一事之細。未有不奉遵舊式。而今於一介臣遂初之請。創行無前之規。反忽國家之計。臣尤不勝慨惜。臣數旬蹙伏。晩始進言。更不敢隨衆䌤縷。以煩聖聽。而此係今日之急務。亦不容終默。伏願殿下。亟從諸臣之請。以幸國事。凡於施措之際。務從審愼。克戒輕遽焉。臣伏見下政院議啓之批。諭以應文。辭敎勤勤。噫嘻。今日討逆之爲應文。奚特院議而已。四年合辭。一味相持。以謄傳舊啓。因循度日。則應文之失。兩司爲甚。不誠之罪。臣方自訟之不暇。而抑恐殿下不允二字之批。使群下自歸於應文。應文之弊。殿下旣知之矣。何不速賜允從。亟祛應文耶。目今府院傳啓之未獲準請者。爲五十九條之多。均之爲得罪宗社。難逭典刑者。而其窩窟根柢。則鄭妻龜柱是已。由其賊窩未破。逆根不拔。故竝與餘醜枝孼而一任涵貸。臺廳之故紙堆積而無究竟之日。朝廷之法綱陵夷而無振肅之望。答曰。省疏具悉。上段云云。旣悉於兩臺之批。下段云云。又悉於前後三司之批。爾其勿辭。從速察職。
정조 3년
慶尙監司洪樂彬疏曰。伏以臣猥膺藩寄。辭未獲命。行將下矣。臣之父母墳山。在於京畿坡州地。今當遠離。益切霜露之感。玆敢援例陳懇。伏乞聖慈。許臣數日之暇。俾得往省。以伸至情。不勝幸甚。答曰。省疏具悉。卿其依所請。往省焉。
정조 3년
司諫沈命德疏曰。伏以臣賦性鈍拙。見識鹵莽。豈有一分稱當於言責之任。而日前諫院除旨。忽下於合辭方張之時。沐浴義重。他不暇顧。章皇出肅。而奉朝賀洪國榮宣麻許休。適在是日。任聖躬保護之責。佩國家安危之重者。一朝乞退。無難曲從。其在群下之情。孰不憂歎而慨惜也哉。臣之肅命。雖在頒麻之後。跡忝言地。則叫閤請留。誠非不切。而徒知莫逮於事過之後。未能爭執於去朝之日。只自憂慨于中矣。伏見吏曹判書宋德相疏。則以三司之不爭爲言。臣於是。滿心惶恧。無辭自解。冒陳自劾之章。而見阻喉院。未得上徹。情地悚蹙。益無所措。玆敢更入文字。猥瀆崇嚴。伏乞聖明。亟施譴削之典。以爲人臣不職者之戒焉。臣方自訟不暇。則不敢以言責自居。而若係國家之大事。則終不可泯默而不言。惟彼奉朝賀休退之擧。有若大厦之去柱石。中流之失舟楫。以宰臣平日許國之忠。必不爲一身之私而忘擔負之重。以殿下平日倚毗之心。豈可曲成一人之美。而便忘宗國之重也哉。下而嗚泣而納符。上而掩涕而允許。國勢益覺孤危。朝象無以鎭安。上下群情。去益罔措。殿下。豈不念轉危爲安之道乎。宋朝古事。儒賢旣有所仰陳。不遠而復正。爲今日準備語也。伏願殿下。亟收成命。卽爲召還。以幸國事。以副朝野之望焉。三司合辭之請。府院懲討之啓。乃是擧國之同情。而至若鄭妻龜柱。實爲諸賊之根柢窩窟。國無誅逆之典則已。王章至嚴。豈可使此兩賊。尙今戴頭於天地之間乎。神人共憤。輿情轉激。而三司之請。便同故紙。喉院之啓。有若文具。閱歲相持。尙今靳允。天下寧有是事。逆孼之包藏禍心。暗地潛伏者。無所懲畏。將必有陰釀禍機。言念及此。寧不懍然。伏願殿下。廓揮乾斷。三司合辭之請及府院懲討之啓。一並允從。快伸王章。永杜亂源焉。省疏具悉。首陳事。已悉於朝者他臺之批矣。次陳事。當留意。爾其勿辭察職。
정조 3년
掌令尹行晋疏曰。伏以臣踪本孤寒。才且譾劣。言責重任。萬不近似。而前後叨承。輒皆冒膺。未嘗出一言論一事。以效一日之責。反顧循省。惶愧交中。況我殿下遇災修省。責已之敎。屢降絲綸。求助之誠。孚感臣隣。於斯時也。政抄選臺閣。以觀激昂之風采。亟擧方正。俾殫謇諤之氣節。而反使如臣庸下之類。苟然備數。隨行逐隊而止。此豈聖世置臺閣曰。可否之意哉。且臣偏母。年老多病。委頓床笫。積有年所。近因日候之稍冷。宿痾新症。一倍添加。見方飮啖全却。轉側須人。此時離捨。情理切急。官職去就。尤無可論。伏乞聖慈。察臣空疎之實。諒臣懇迫之私。特許鐫遞。以幸公私。不勝幸甚。臣方乞免之不暇。不宜贅及他說。而憂愛一念。秉彝同得。略此俯陳。惟聖明察納焉。奉朝賀臣洪國榮之知遇於殿下者。誠曠絶千古矣。殿下之倚仗於國榮者。亦曠絶千古矣。及其一疏求退。殿下遽然許副。此又曠絶千古之擧也。賢臣請之。聖主許之。顧臣賤愚。何敢可否於其間。而第念今日國事。果何如也。宸居孤危。不可無宿衛之人也。國勢岌嶪。不可無輔翊之人也。朝象泮漁。誰將任殫壓之責也。戎政疎虞。誰果任克詰之功也。矧玆逆窩未破。凶根尙在。不知何樣禍機。伏在冥冥。則尤豈賢臣去朝之日耶。周之君奭。欲去而未去。以其殷頑之未艾也。商之伊尹。欲退而未退。爲其后德之克終也。自古忠良之乞身也。有可以許之之時。亦有不可許之之日。國家方措於泰山盤石之安。而老臣有癃病之形。則許之也。宜矣。時世方阽於艱難憂虞之會。而藎臣任扶顚之責。則不許之也。固矣。殿下以今日國勢。謂可以許宰臣休退之日耶。噫。大庭之麻纔頒。群下之望擧缺。儒賢之疏。儘出忠。亦儒臣之啓。亦甚剴切。旣有已例之可援。則顧何嫌於銷刻。而不思所以收還也哉。伏願殿下。凝然深思。穆然改圖。亟收旣頒之旨。復還已退之身。則宋宗之詔起范鎭。君實之復起洛波。兩得其宜。不必專美於前。惟我聖上。念哉念哉。禮樂刑政。均爲王政之大者。此古人所以有粱肉藥石之喩。而戒其偏廢也。顧今民俗日渝。刑措之治。雖難以時日期。而若夫俗吏之因緣公法。逞快私惡。甚至於勒加罪名。枉被重律者。往往有之。其爲幽鬱之冤者。不一而足矣。向者聖敎諄複。特令秋曹。査櫛疏釋。甚盛擧也。臣至今欽誦之不暇。而第念似此枉法之弊。不獨京司爲然。亟令籌司。行會各道。一依秋曹例。閱實以聞。凡係枉罹者。竝皆分揀。俾令遐土之氓。同被欽恤之化。尤不容少緩矣。臣無任祈懇之至。省疏具悉。首件所陳。今則徒涉屑瀆。予之從違。豈係於爾言之有無也。下件事。爾言固是。下廟堂稟處。爾其勿辭。救護母病。
정조 3년
持平林道浩疏曰。伏以臣前後情勢。已悉於日前避辭。而臺端一步。自劃有素。向來召牌之下。猥犯違傲。歷日待勘。惶隕益切。只推之命。遽下於格外。繼以飭敎截嚴。區區私義。有不暇顧。冒沒出肅。敢陳難安之義。未蒙恩遞。又承勿退之敎。臣之情地。尤無所措。而第臣素抱奇疾。每當寒節。輒復添劇。便成癃痼之身矣。日咋臺廳。侵夜觸冷。幾乎昏塞。顚仆歸次。食飮全却。轉動無路。臣於此。情病俱苦。萬無自力供職之望。玆敢仰籲於天地父母之前。伏乞聖慈。特垂諒察。亟解臣職名。以安私分。千萬幸甚。臣於乞免之章。不宜贅及他說。而竊有所憂慨者。敢此尾陳焉。奉朝賀臣洪國榮之忽地休退。殿下之居然允從。臣未知其所以也。宰臣去就。實關國家之安危。世道之治忽。則殿下以今日之國勢。安乎否乎。今日之世道。治乎否乎。目今懲討未行。元惡尙存。而宿衛虛曠。遽缺保護之任。朝象泮渙。將無鎭安之勢。此豈宰臣丐身之時也。亦豈殿下許退之時也。以宰臣忘身殉國之心。一朝便訣。有若長往不返者然。此臣所以爲宰臣惜之也。以殿下托重倚毗之眷。一疏卽許。徒侈曲循成美之寵。此臣所以爲殿下慨然也。近日儒賢之疏。三司之請。可見公議之難遏。而殿下迄無反汗之命。朝野之憂歎。當復如何哉。伏願殿下。穆然深思。亟收成命。復授宿衛之任。仍畀保護之責。則國家幸甚。宗社幸甚。省疏具悉。予意。掌令尹行晉之疏批。已悉之矣。爾其勿辭察職。
정조 3년
敦寧府都正鄭啓淳疏曰。伏以臣於見職。旣無敦寧。揆以法例。勢難仍冒。乞令該曹。亟賜遞改。以存公格。不勝幸甚。省疏具悉。疏辭。下該曹稟處。
정조 3년
己亥十月十一日辰時。上御誠正閣。軍士房承旨入侍時。左副承旨朴祐源。假注書徐鼎修。記事官金健修鄭東浚。以次進伏訖。以禁衛營私習。取稟。命書傳敎曰。停。以十一日朝參。取稟。命書傳敎曰。停。以十一日文臣殿講。取稟。命書傳敎曰。停。以十一日輪對。取稟。命書傳敎曰。停。以明日常參經筵。取稟。命書敎敎曰。停。命書傳敎曰。諸臺批下。牌招以爲傳啓之地。又命書傳敎曰。前翰林金勉柱。屢敎之下。尙不修史。事體所在。誠極寒心。使之今月內修納。若踰此限。則前亦有例。就理修史。有何所妨。該房以此知悉。直捧禁推傳旨。畢修後。放送事。分付。命退。諸臣以次退出。
정조 3년
己亥十月十一日午時。上御春塘臺。訓將入侍時。訓鍊大將具善復。行左承旨鄭民始。假注書李信祜。記注官金健修。記事官鄭東浚。以次進伏訖。上曰。新建門制。不必高且大也。只容旋玉轎則好矣。善復曰。謹當依聖敎。勿致張大。而門則當爲三門矣。上曰。今此建門。只取其便近而設。則一門固足矣。但無從官出入之門。只於正門之傍。出一小門。可也。仍命退。諸臣遂退出。
정조 3년
己亥十月十一日初更。上御誠正閣。坐直承旨入侍時。右承旨徐有防。假注書徐鼎修。記事官金健修鄭東浚。以次進伏訖。上命書傳敎曰。昨曰。旣有筵敎。而駕前別抄。亦當依前屬之該廳。而三人式輪番待令於闕外朝房。以爲用於騎驛傳命之地。習操時。亦令依前往參事。分付。事面稍異。不必加出將領。以此分付。有防曰。卽伏見平安監司金鍾秀査啓啓本。則上言人明召史。初無上京之事云。當初該曹啓目中。捧供時親呈的實云者。自歸錯誤。捧供事體。何等審愼。而替呈與親呈。不能覺察。後弊所關。不可無飭。其時秋曹捧供堂上。從重推考。何如。上曰。依爲之。出擧條命退。諸臣以次退出。
정조 3년
行都承旨李命植坐。行左承旨鄭民始坐直。右承旨徐有防坐。左副承旨朴祐源式暇。右副承旨李在學坐。同副承旨南鶴聞坐直。注書二員未差。假注書李信祜仕直徐鼎修仕。事變假注書吳翼煥仕。
정조 3년
李命植啓曰。左承旨鄭民始。今日不爲仕進。卽爲牌招。何如。傳曰。允。
정조 3년
傳于李在學曰。今番武藝別監加定之後。其數至於一百五十名之多。其在接濟之道。不可無周恤之方。訓局所儲中錢二千兩。禁御兩營各八百兩。兵曹一千六百兩劃給。以爲軍裝需用之地事。分付。
정조 3년
吏曹參議前望入之。李秉模落點。
정조 3년
以持平林道浩。正言嚴思憲。牌不進罷職傳旨。傳于李在學曰。只推。
정조 3년
徐有防。以禮曹言啓曰。卽接圖畵署掌務官手本內。本署別遞兒付祿畵員韓重興有頉。代以崔得賢許付事。自本曹草記入啓之後。因傳敎。崔得賢旣已永付司果。則別遞兒有闕。代依例以他畵員塡差云矣。本署敎授許䂥。前後國役。多有效勞。使之許付。何如。傳曰。效勞實蹟。査問以奏。
정조 3년
南鶴聞。以禮曹言啓曰。畵員許䂥效勞實蹟。査問以奏事。命下矣。招致本署任官等。眼同詳細査實。則許䂥。果於丁丑年殯殿都監兩次銘旌補畵。柩衣黼黻起畵。壬辰年五殿上尊號都監。徽寧殿玉寶補畫。玉冊塡金。丙申年九殿上尊號都監。玉寶補畫。玉冊付冊塡金。同年殯殿都監。銘㫌補畫。柩衣黼黻起畵云矣。敢啓。傳曰。知道。
정조 3년
又以承文院官員。以都提調意啓曰。院吏文學官金尙廷陞六代。外閣檢書官李德懋。差下。何如。傳曰。允。
정조 3년
徐有防啓曰。卽伏見江原道東堂文科初試試券。則不書製述人姓名及解題等第。事甚矇然。該道臣推考警責。何如。傳曰。允。
정조 3년
行都承旨李命植。行左承旨鄭民始。右承旨徐有防。左副承旨朴祐源。右副承旨李在學。同副承旨南鶴聞疏曰。伏以。臣等誠淺而不能回聽。辭短而不能達意。前後近百啓。終未蒙一兪。臣等之悶鬱抑塞。當復如何。再昨之夜。伏奉聖批。誨諭諄複。責之以應文。勉之以務實。臣等且感且惶。宜卽撤啓。而第以此賊未誅。則人彝斁矣。臣分虧矣。臣等所以藉手懲討者。惟此數行啓草在耳。故寧被瀆撓之罪。不得爲遽停之計。連夜煩籲。祗切悚蹙。昨下批旨與筵敎。又極嚴截。臣等聚首奉讀。不覺惶汗之沾背。臣等之職。旣與三司有間。則承此嚴敎。又復冒瀆。實非分義之所敢出。自玆以往。臣等之以草草啓語。粗伸憂憤者。亦無其路。慙痛悶隘。尙何言哉。第伏念臣等之啓。雖已撤矣。三司之請固自如耳。國是之大明。王章之快伸。係於此。倘殿下。穆然改圖。亟允其請。則臣等與有榮矣。國人與有幸矣。院啓之存與不存。固何足輕重於其間乎。惟殿下。勿謂院啓之停。亟從合辭之大論。不勝幸甚。答曰。省疏具悉。合辭之從否。不在於卿等之啓。而疏陳意甚好矣。當留意。
정조 3년
負罪臣李宗榮疏曰。伏以臣年前待罪嶺邑。不謹奉職。自速嚴譴。前冬特蒙恩宥。生還郊廬。耕鑿田野。歌詠聖澤。期卒餘年。而至於朝廷間事。便作聾瞽。若隔前塵。忽聞道路樵牧之言。則宿衛大將洪國榮退去云。臣初聞是說。以爲蚩氓塗聽之說。不以爲信。數日後。有自城中來過者。備傳洪國榮某日次對。猝然納符。脫然致仕。殿下不少留難。遽爾許之。伊後數日。因有宣麻之擧云。臣始知其非訛伊眞。蹶然驚起曰。此何事也。此何事也。繼而自思曰。此人之一身去就。大關於國家安危。國榮退不得矣。殿下許不得矣。朝廷亦捨不得矣。雖有一時輕遽之擧。謂當有不日反汗之命矣。一日二日。尙此寂然。臣誠驚惑憂歎。莫知其所以也。嗚呼。國家之得有今日。是誰之力也。臣嘗伏見明義錄一部。聖敎若曰。賴有一宮僚。血誠保護。又曰。孰能擔當向前。奮身保余。又曰。同休共戚。與死共生。臣於此。未嘗不以爲國家之於此人。不可一日無也。此人之於國家。亦不可斯須去也。殿下之於此人。只爲宗社也。此人之於殿下。亦爲宗社也。契合之昭瀜。眷注之降深。亦爲宗社之重也。此人何遽忍一朝求退。殿下亦何忍一言許休也。古或有急流勇退者。亦有年至告老者。此皆當國勢淸晏之際。時象升平之日。無亂逆之憂。有磐泰之安。而於焉臣請而君許者也。顧今國家。果何等時也。劍椎潛入之變。如昨日矣。梟獍旁闖之慮。尙無窮矣。臣每日夜思之。不覺心寒而髮凜也。一國之所恃。而寬憂者。惟宿衛之所。而今則宿衛無其人。萬一有意外莫測之變。其將誰爲之捍禦。誰爲之保護耶。臣於此。尤不覺太息流涕。疾聲而大呼也。噫。此人。年始二毛。芥視千鍾。卓絶古今。有口者皆以爲高。有眼者皆以爲仙。而臣則以爲非矣。殿下之使此人爲其高爲其仙者。臣亦以爲失矣。擧朝之坐見其去。而不能出力而相挽。齊聲而共止者。獨不愧於作誥留召之義乎。假令此人。不幸有難强之疾。轉側須人。義當臥護禁闥。死而後已。今乃以强壯之年。忽地休退。置國事於相忘之域。使殿下之身孤而無倚。宗社之憂危而如簇。此人平日一腔斗血。何如是輕輕放倒也。以此人之忠藎。乃反如此。以殿下之明聖。遽又如是。臣誠死罪。竊以爲殿下之使國榮成其謝事之志者。適足以成其負國之名也。臣實爲之慨然。此人。無位無官。自便自在。則不過爲聖世之一閑人。而宿衛重地。無此一人。則其可以爲宗社乎。爲國家乎。滿廷簪紳。雖一日十退。容或。可也。至於國榮。雖逾七十之年。分義道理。決不可退立一步。況以今日之國勢。而一朝使之去耶。臣以爲麻雖已宣。不難收還。人雖已退。亟可挽回。殿下倘欲遂其謙挹之衷。諒其盛滿之戒。則雖不縻之以他職。至於宿衛莫重之任。不可一時暫曠。卽當依前還授。俾得鎭危疑護聖躬。以爲宗社之計。以副朝野之望。千萬幸甚。千萬幸甚。臣以璿派後裔。世受國恩。卽國存與存。國亡與亡之身也。臣不忍以一身罪累之故。自疎而自阻。徒爲屋下之憂。而立視國家之危也。玆敢走入城闉。短章叫閽。其狂妄僭越之罪。臣固甘心。惟聖明。恕而察焉。省疏具悉。上之許下之請。豈是等閒商量而然也。
정조 3년
大司諫趙英鎭。司諫沈命德。持平宋民載林道浩。副校理李儒慶沈樂洙。正言姜嚴思憲。修撰朴天行。副修撰金宇鎭啓曰。請喬桐府黜置罪人鄭致達妻。快正王法。以洩神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。快正王法。答三司曰。不允。措辭見上
정조 3년
兩司合啓。大司諫趙英鎭。司諫沈命德。持平宋民載林道浩。正言姜嚴思憲啓曰。請濟州牧移配罪人敬彬。亟令王府。更爲設鞫得情。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。答兩司曰。不允。措辭見上
정조 3년
持平宋民載啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府。設鞫嚴問。請三水府定配罪人洪達洙。亟令王府。更加嚴鞫。依律處斷。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍爲王府。設鞫得情。快正王法。請薪智島荐棘罪人瑩中。設鞫嚴問。夬施當律。請濟州牧定配罪人後樂。亟令王府。更加嚴鞫。期於得情。請慶源府定配罪人鳴遠。依律處斷。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請逆輅妻。爲先絶島定配。請李璟韓後良金默行兪纘柱金奎五。竝令王府。設鞫嚴問。究覈得情。答府曰。不允。措辭見上
정조 3년
正言姜啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請海美縣定配罪人申光麗。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請還寢福氷酌處之命。依律處斷。請減死安置罪人大燮。亟寢酌處之命。仍令王府。設鞫得情。夬正王法。請減死罪人弼海。亟寢酌處之命。仍令王府。設鞫得情。夬正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮。放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請漆原縣定配罪人志遜。更令王府。設鞫嚴問。期於得情。請減死定配罪人德秀。亟令王府。更加嚴鞫。夬正王法。請削黜罪人鄭履煥。絶島安置。請淸川君金鍾正。亟命刋去爵秩。姑先放逐田里。請平海郡殺獄罪人黃師憲。亟收減死之命。更加嚴訊。期於得情。以重償命之典。請定配罪人權翊。亟令王府。嚴加刑訊。遠地定配。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。請順海。亟令王府。刻期發捕。嚴鞫得情。請李璟金默行兪纘柱韓後良金奎五等。亟令王府。嚴鞫得情。快伸王章。請申大年亟施屛裔之典。請定配罪人元榦。亟寢酌處之命。更令王府。嚴鞫得情。依律處斷。請亟寢鎭寬大春酌處之命。更加嚴鞫得情。請鄭致達妻。使喚奴婢。竝令該府。一一査出。遠地散配。請前府使任聖周。亟施邊遠定配之典。請逆賊尙魯。亟施孥戮之典。答院曰。不允。措辭見上
정조 3년
己亥十月十二日卯時。上御誠正閣。禮房承旨入侍時。右承旨徐有防。假注書徐鼎修。記事官金健修鄭東浚。以次進伏訖。上曰。左承旨入侍。行左承旨鄭民始進伏。命民始等讀奏公事訖。上謂民始曰。後苑宮墻設門處形止。卿見之乎。此後則。展拜往來。尤爲便近。可幸。民始曰。臣亦見之。而擧動時。門路極爲便近矣。以常參經筵。取稟。命書傳敎曰。只晝講。命退。諸臣以次退出。
정조 3년
己亥十月十二日未時。上御書香閣。左承旨入侍時。行左承旨鄭民始。假注書李信祜。記注官柳橚金健修。以次進伏訖。上命書李宗榮及都承旨李命植等疏批。上曰。銓曹無人。在外堂上。亦不可輕遞。參議前望單子。入之。待下批。牌招察任。出傳敎上曰。宿衛設置之時。猶且申飭。況今撤宿衛所之後乎。近日各軍門大將及兩廳捕將。果能時時躬自巡檢乎。自政院問啓。已往。雖屬勿問。來後另加惕念擧行事。一倂發牌該郞。卽爲聽傳敎。皆自明日爲始。申禁事。分付。出傳敎上曰。凡事稍久。則輒復懈弛。雖以夜禁一事言之。近日抛置不飭。無異前日。以此意。另加嚴飭巡邏營門及捕廳巡廳。此乃三令之意。從後有解緩之事。則雖大將。難免重究。預令知悉。此是懈弛之後傳敎。頒布之際。似致日暮。然則人多未及聞之矣。自今夜。猝然嚴飭。不必以致罔民之歎。亦令知悉。出傳敎上曰。各道災實分等狀啓。不待次對。皆令草記稟處。出傳敎上曰。在外玉堂許遞。待開政差出。出榻敎仍命退。諸臣遂退出。